Winkelsentrum in Mahikeng in ligte laaieLede van die publiek kyk hulpeloos toe hoe winkels brand. (Foto: Twitter) Die polisie in Noordwes het vanoggend gemeenskapslede van Mahikeng met skokgranate verjaag om te verhoed dat brandende winkels in die dorp se sakesentrum geplunder word. Brig. Sabata Mokgwabone, woordvoerder van die polisie, het aan Maroela Media gesê ’n brand het omstreeks 06:00 in een van die winkels by die Boulevard-winkelsentrum ontstaan, waarna die brand na ander winkels in die sentrum versprei het. Volgens Mokgwabone is agt winkels in die brand beskadig. Niemand is in die voorval beseer nie. Daar kan in verskeie video’s op sosiale media gesien word hoe digte swart rook uit die winkels, waaronder Sportscene, borrel terwyl lede van die publiek toekyk. Dit is nie in die stadium duidelik hoe die brand ontstaan het nie. Mokgwabone het wel gesê ’n voorlopige ondersoek het geen teken van brandstigting getoon nie. ’n Deeglike ondersoek sal volg om die oorsaak van die brand vas te stel. Mahikeng is on fire pic.twitter.com/4fmbJ489fn — Tsholofelo Confi Kagisho (@Tsholof64576858) November 18, 2019